51. schôdza NR SR - 9.deň - A. dopoludnia
Dátum: 2021-12-07
Poslanec: Stančík, Andrej (OĽANO)
Druh vystúpenia: Vystúpenie v rozprave

82. Ďakujem za slovo. Vážené kolegyne, vážení kolegovia, Slovensko horí a my ho musíme hasiť. Dnes sme mali viac ako sto úmrtí a sme možno v najhoršom bode pandémii (pandémie, pozn. red.). Delta je oproti pôvodnej alfe a britskému kmeňu oveľa zákernejší a nebezpečnejší nepriateľ. Máme niekoľko možností, čo robiť. Môžeme sa napríklad pozrieť na to, ako sa nemocnice plnia, ako sa plnia cintoríny a ako onkologickí pacienti nemôžu chodiť na operácie, pretože jednoducho nemáme kapacity. Môžme sa pozerať na to, ak nám bude sto ľudí denne zomierať a budú sa plniť cintoríny a ako budeme prichádzať o svojich blízkych. Môžme sa pozerať na to, ako ideme s lockdownu do lockdownu a potom uvoľňujeme, len aby sme potom pri náraste hospitalizovaných znova zatvárali. Trpíme všetci, trpia podnikatelia, trpia ľudia a trpia aj preferencie tých, ktorí tieto nepopulárne opatrenia musia zavádzať. Môžme sa len pokúsiť situáciu riešiť a dnes vidíme jasný fakt, že niet inej a lepšej cesty v boji proti pandémii, ako je očkovanie. Znova to musím opakovať, lebo mám pocit, že táto, plénum Národnej rady je imúnne voči rozumu, imúnne voči vede a imúnne voči argumentom. Toto nie je iba názor vedcov, lekárov alebo názor vládnych politikov, toto je konsenzus na celom svete, pretože vidíme, že celý svet očkuje. Príde mi veľmi vtipné, že máme tu na jednej strane ľudí, ktorí podporujú Putina vo všetkom, čo spraví, ale keď povie, že vakcína je jediný nástroj v boji proti pandémii, tak už tieto slová ignorujú. Pretože nie je nič krajšie ako selektívna percepcia toho, čo nám vyhovuje, a ignorovanie toho, čo nie. Máme tu pred sebou návrh, ktorý je ambiciózny, ktorý je kontroverzný a ktorý je drahý. Je úplne legitímne pýtať sa, či 500- plus 100-eurové poukážky budú použité na dobrý účel. Napriek tomu si myslím, že toto je jedna zo správnych ciest, ale, samozrejme, nie je jediná. Je úplne legitímne, že kolegovia zo SaS sa pýtajú, že či tieto peniaze vynaložíme správne. Samozrejme, peňazí nie je dosť, nikdy ich dosť nebolo a máme iné veci, ktoré by sme mali tiež riešiť. Ja sa len pýtam, že čo iného nám ostáva. Už tu bolo niekoľkokrát povedané, že podľa ÚHP, podľa analytikov, je cena jedného nezaočkovaného seniora okolo 12-tisíc euro. Okrem toho vyšla ďalšia analýza, ktorá hovorí, že cena neočkovaného šesťdesiatnika, cena, cena liečby je 570 euro, ak je očkovaný, tá cena je 70 euro. Rozdiel je zhodou náhod práve 500 euro. A to iba priemerná liečba. To neznamená, že priemerná hospitalizácia, ktorá je následne drahšia a iba šesťdesiatnika. Tu nehovoríme o sedemdesiatnikovi alebo osemdesiatnikovi, pri ktorých je tá cena násobne vyššia. Z tohto hľadiska je 500 euro šetrnejší a výhodnejší spôsob, ako motivovať ľudí k očkovaniu. Pretože vidíme, že napriek tomu, že máme plné nemocnice, sa mnoho ľudí očkovania stráni. Mnoho ľudí uverilo rôznym dezinformáciám, hoaxom, konšpiráciám, absolútnym bludom, na ktorých si politický kapitál vybíja aj naša opozícia. Ak by sme boli vo vojne, toto by sa dalo nazývať sabotážou. Ak by tu bol režim, ktorí niektorí opozičníci podporujú alebo majú k nemu sympatie, tak takýchto ľudí by strieľali pri múre. Tých 500 euro nie je samoúčelných, je to iba nejaký keš, o ktorom sa hovorí, pretože som presvedčený, že ak by sa dávali tieto peniaze kešom, tak by končili hlavne vo veľkých obchoďákoch, nákupných centrách, ktoré jednak vlastnia zahraničné firmy a jednak nikdy neboli zatvorené a celú pandémiu im tržby iba narastali. Tieto peniaze môžu ísť adresne, a to sektoru, ktorý najviac trpel počas pandémie, a to je gastro. Ja chápem, že podnikatelia potrebujú pomoc už dnes a to by určte vláda mala robiť, no bavíme sa o niečom, čo môže pomôcť dlhodobo a narovnať straty z tohto roku. Boli tu reči o tom, že 500 mil. eur by sme mali dať lekárom, a ja súhlasím, lekári a sestričky si určite zaslúžia pridať, pretože robia veľmi ťažkú a náročnú prácu a iba vďaka nim zdravotníctvo ešte nie je na kolapse. Ja sa ale pýtam, čo by sme dosiahli tým, kebyže hneď teraz dáme každému lekárovi a sestre aj milión euro na ruku, čo by sme tým dosiahli, boli by nemocnice prázdnejšie? Zomierali by ľudia menej, šíril by sa COVID o čosi pomalšie? No nie. My máme situáciu, ktorú musíme riešiť tu a teraz, a tou je delta, tou sú plné nemocnice a jediná a najefektívnejšia cesta je očkovanie a plné očkovanie. Bavme sa o troch dávkach a nie sú to iba prázdne slová. Ja som včera tretiu dávku mal napriek tomu, že mám 26 rokov a COVID som už prekonal. Myslím, že politici by mali ísť príkladom a nie vajatať a tárať a vyzývať bez vlastného príkladu. Chápem, že mnohí sa boja, aký bude mať, aký to bude mať efekt, pýtajú sa, ako namotivujeme dôchodcov. No, je tu v zásade jeden taký paradox argumentačný, bavíme sa o tom, že to má stáť pol miliardy a na druhej strane sa bavíme o tom, že to nebude mať žiadny efekt. No ak to nebude mať žiadny efekt, tak to nebude stáť pol miliardy, pretože pol miliardy by to stálo, keby sme plne zaočkovali aj tretou dávkou milión dôchodcov. Milión. Momentálne je, myslím, že zaočkovaných treťou dávkou, ak sa nemyslím, menej ako 300-tisíc euro, pokiaľ sa mýlim, tak ma kľudne opravte, pardon, 300-tisíc dôchodcov, pokiaľ sa mýlim, tak ma opravte. To znamená, že by to nestálo 500 mil., ale 150 mil. euro. A ak to zafunguje a predsa len motivujeme dôchodcov, aby sa dali zaočkovať troma dávkami, tak nás to bude stáť pol miliardy eur. A to je, samozrejme, veľká suma, no ak kvôli tomu ušetríme peniaze za hospitalizácie, za opatrenia, za lockdown, ktorý je tu hlavne kvôli tomu, že máme plné nemocnice... Pán Suja, ja viem, že je to veľmi vtipné, ale by ste sa mohli prestať smiať, veľmi, celá pandémia je veľmi vtipné, čo hovorí viac o vás ako o nás. Tak by sa tieto peniaze oplatili. Aj preto si myslím, že toto je správna cesta a, samozrejme, nie jediná, pretože môžme ísť buď motiváciou, alebo povinnosťou, už dnes sa hovorí o povinnom očkovaní seniorov, zavádzajú to viaceré krajiny EÚ, ale to je iba otázka času. Ak by sme mali povinné očkovanie seniorov už v lete, dnes by sme v lockdowne nemuseli byť. A nám jasne ukazujú dáta z európskych krajín, že najlepšie zaočkované krajiny nemajú tak tvrdé opatrenia a hlavne nemajú toľko umierania, ako máme my. A ja neviem, že čo kolegom z opozície otvorí oči, keď sa stále cynicky usmievajú na pandémii a vymýšľajú si tu od buka do buka riešenia, ktoré neexistujú, ktoré by neprešli nielenže konzíliom, ale ani brigádnikom alebo, alebo lekárom v prvom ročníku na lekárskej fakulte. Stále čakám na to bájne riešenie, a stále neprišlo. Totiž už sa to hovorilo viacerokrát, ale túto pandémiu môžeme prirovnávať k vojne, akoby nás niekto napadol. Okrem, ten rozdiel je možno ten, že tá pandémia je oveľa zákernejšia, pretože aj keď ju môžme poraziť v lete, tak sa na jeseň a v zime vráti s oveľa väčšou silou. Totiž vírusy mutujú a niektorí kolegovia to zrejme odmietajú uznať, ale, bohužiaľ, je to tak. A ja stále čakám, kedy príde zodpovedné riešenie od opozície. Mne to totiž príde, ako kebyže sme vo vojne a časť opozície tu otvorene s nepriateľom kolabuje, kolaboruje, otvára mu brány, hovorí o tom, že ten nepriateľ nie je až taký zlý a nemali by sme sa mu stavať, naopak, mali by sme mu možno otvoriť, otvoriť hranice, veď čo zlé sa môže stáť, je to iba taký, je to iba taký kamarát. Časť opozície tu vajatá a nevie, či sa má postaviť na stranu nepriateľa alebo na stranu vlastnej krajiny a čaká podľa prieskumov, čo ľudia povedia. No, toto sú momenty, ktoré odhaľujú charakter. A charakter mnohých politikov bol otestovaný a týmto testom neprešiel. Dámy a páni, na záver by som možno rád povedal niečo k diskusii. Ako som povedal, tá situácia je veľmi vážna, ľudia zomierajú, ľudia sú v lockdowne, sú frustrovaní, sú nahnevaní a to posledné, čo potrebujú počuť, sú urážky, osočovanie, nadávky a nadávanie si do bláznov z úst poslancov Národnej rady a tých, čo by mali národ reprezentovať. A to som si plne vedomý sebareflexie a som si plne vedomý toho, že to je niečo, čo sa deje naprieč politickým spektrom. A preto nebudem nikoho urážať, chcel som vystúpiť vecne, fakticky a s argumentmi a vyzdvihnúť náročnosť situácie. Táto debata bola veľmi emočná, niekedy až nad vkus slušnosti a nad vkus, ktorý sa snažím v politike hájiť ja. No uvedomme si, prosím, jediné, to, že v tejto pandémii môžme zvíťaziť iba spoločne. A teraz možno apelujem na opozíciu, keďže postoj SaS je jasný, na opozíciu, ktorá celý čas hovorí o tom, ako by pomáhala dôchodcom, ktorá celý čas hovorí o tom, ako dôchodcovia trpia, celý čas hovorí o tom, ako by ste mali pridať dôchodcom. A dnes, keď tu je návrh, ktorý vlastne ide presne v ich guste, ktorý presne chce pomôcť dôchodcom, a prosím vás, nehovorme tu hlúposti o tom, že dôchodcovia tie peniaze minú na pečené prasatá, ja neviem, v akej realite žijú poslanci HLASOSMER-u, ale takto tí dôchodcovia rozhodne tieto peniaze neminú, tak by tento návrh mali podporiť. No vidíme, že politikárčenie dáva, má prednosť pred pomocou a pred bojom proti pandémii a radšej tu budú hovoriť o tom, ako sme nehlasovali za toto a za toto, ale keď príde konečne návrh, ktorý tým dôchodcom chce niečo pridať, tak zbabelo odídu a zahlasujú proti. Ale to iba ukazuje, ako v realite hája, títo ľudia hája záujmy dôchodcov. A vidíme to aj v tom, ako sa postavili k pandémii a dôchodcom, ani len neodporúčajú, aby sa dali očkovať, a doslova ich vháňajú do nemocníc a na cintoríny. Dôchodcovia sú používaní ako kanonfuter, ako potrava pre kanóny, ktorých jediný zmysel je, aby v deň volieb prišli zahlasovať oklamaní nejakými sľubmi trinástych dôchodkov, ktoré nechodia roky, a schvália sa dva týždne pred voľbami ako volebná korupcia. Dúfam, že tieto aj, aj dnešné hlasovanie a všetky tie kroky si v deň volieb títo dôchodcovia, ktorí boli roky oblbovaní, uvedomia. Na záver by som len rád zopakoval to, čo som hovoril na začiatku, tá situácia je vážna, musíme niečo robiť, okrem povinného očkovania je tu ešte šanca motivácie a ja verím, že ak sa niekto rozhodne plne zaočkovať tromi dávkami a dostane za to 500 eur, ktoré môže využívať na gastro, to je stále efektívnejšia a lacnejšia cesta, ako nechať ľudí premorovať sa a trpieť v zajatí lockdownu a opatrení. Ďakujem veľmi pekne.